**Czibor Zoltán olimpiai bajnok labdarúgó**

Czibor Zoltán olimpiai bajnok labdarúgó, az Aranycsapat tagja volt. Kaposváron született 1929-ben, de családja komáromi volt, itt is nőtt fel, innen indult a pályafutása. 1944-ben már a Komáromi Athleticai Club igazolt játékosa. 1948-tól az FTC, majd a Csepel és 1953-tól a Budapesti Honvéd játékosa volt. 1949-től 1956-ig a magyar válogatott tagja, balszélsői pozícióban. 43 válogatott mérkőzést játszott, 17 gólt szerzett. Még a Csepel játékosaként nyert nyert olimpiai bajnokságot 1952-ben Helsinkiben, majd már Honvédosként Európa Kupa aranyérmet 1953-ban, VB ezüstérmet 1954-ben Bernben, és a klubcsapattal együtt kétszer magyar bajnokságot is. A magyar bajnokságban, az 1955-ös idényben gólkirály lett Machos Ferenccel. 1956-ban Spanyolországban telepedett le, ahol három évig a Barcelona játékosa volt. A csapat a lapok szerint Európa legjobb csatársorával rendelkezett [Kubala László](http://hu.wikipedia.org/wiki/Kubala_L%C3%A1szl%C3%B3)val, [Kocsis Sándor](http://hu.wikipedia.org/wiki/Kocsis_S%C3%A1ndor_(labdar%C3%BAg%C3%B3))ral és Czibor Zoltánnal. Rövidesen abbahagyta a futballt és megnyitotta Kék Duna Kávézóját. A rendszerváltás után hazatelepült, Komáromban élt, ahol 1997-ben bekövetkezett haláláig a komáromi labdarúgás jobbításán tevékenykedett. Indítványozója és alapítója volt a Komáromi Football Club Alapítványnak, mely 1991 augusztusában kezdte meg működését.

Czibor Zoltán 1993–ban megkapta a Magyar Köztársasági Érdemrend Középkeresztjét; 1994-ben a város Pro Urbe Komárom díjat adományoz neki; 1995-ben megkapta a Magyar Olimpiai Bizottság Érdemrendjét. 2007-ben Komárom városa posztumusz díszpolgárrá választotta.

Hagyatékából 2001-ben Komáromban, a nevét viselő városi sporttelepen, a Komáromi Klapka György Múzeum állandó kihelyezett kiállításaként megnyílt a Czibor Zoltán Emlékszoba.